**Занятак клуба “Спадчына”**

**Гульня “Размаўляем па-беларуску”**

**Мэта:** павышэнне матывацыі да вывучэння беларускай мовы.
 **Задачы:** стварыць умовы для фарміравання лінгвакультуралагічнай, камунікатыўнай, рытарычнай кампетэнцый вучняў; садзейнічаць развіццю аналітычнага мыслення, групавой самаарганізацыі, творчых здольнасцяў; спрыяць выхаванню патрыятызму, павагі да роднай мовы.

**Ход занятка**

**Настаўнік:**

Добры дзень! Сёння занятак клуба мы праводзім у форме гульні “Размаўляй па-беларуску!”.

І хачу пачаць наш занятак радкамі з верша Н.Гілевіча, якія прысвечаны нашай роднай мове. Мове, на якой размаўляем мы з вамі, мове нашых бацькоў і дзядоў, мове, гісторыя якой няпростая і цікавая.

*Як ты дорага мне, мая родная мова!*

*Мілагучнае, звонкае, спеўнае слова!*

*Ты калісьці з калыскі мяне падымала*

*І вучыла ў бацькоў на руках гаварыць.*

*У жыцці маім слова найпершае “мама”*

*І цяпер для мяне сама міла гучыць.*

І канешне, наша гульня таксама прысвечана нашай роднай мове. Праверым наколькі добра вы ведаеце яе.

**І пачынаем мы з першага конкурса, які называецца “Размінка”.**

Кожнай камандзе будзе зададзена па 5 пытанняў. На абмеркаванне 30 секунд. *(За правільны адказ –1 бал.)*

1. У школьнай сумцы я ляжу, як ты вучышся, скажу. (Дзённік)
2. Якая вадзіца для граматнага гадзіцца? (Чарніла).
3. Якую сельскагаспадарчую прыладу можна знайсці на галаве? (Каса).
4. Якія літары ў беларускай мове заўсёды пішуцца пад націскам? (о,ё)
5. Якую соль нельга дабавіць у ежу? (нота – соль).
6. Як называюцца старажытныя народныя аповеды пра паходжанне свету, жыццё прыроды і чалавека? (Міфы).
7. Лірычны твор, пакладзены на музыку? (Песня).
8. Гаршчок разумны, хоць сем дзірак мае. (Галава)
9. Якая рака цячэ ў роце? (Дзясна).
10. Якую частку слова заўсёды знойдзеш у зямлі? (Корань).

**Другі конкурс “Спрыт, знаходлівасць і розум”.**

Перада мною ляжаць паветраныя шарыкі, унутры якіх – запіска з заданнем. Для таго, каб дастаць заданне, неабходна да такой ступені надзьмуць шарык, каб ён лопнуў. Каманда, якая здабудзе лісток з заданнем і выканае яго першай і правільна, будзе пераможцай.

*Заданне: падбярыце да рускіх слоў беларускія адпаведнікі:* соревнования, хозяйничать, земляника, радуга, глагол, книжный магазин.

**Трэці конкурс “Словы-змейкі”.**

Умовы гэтага конкурсу такія: Усе удзельнікі выходзяць да дошкі і становіцеся адзін за адным. Па камандзе першы член каманды пераварочвае ліст прыдумвае і запісвае слова, што пачынаецца з апошняй літары папярэдняга (словы не павінны паўтарацца). Даецца на конкурс 2 хвіліны. Пераможа тая каманда, якае складзе даўжэйшую змейку.

**Чацвёрты конкурс “Аматары беларускага фальклору”.**

У мяне ёсць 2 канверты, аднак лістоў у іх няма. У канвертах знаходзяцца вядомыя беларускія прыказкі. Праўда, нейкі маленькі шкоднік пажартаваў і разрэзаў прыказкі напалам, а пасля яшчэ і ўсё пераблытаў. Але я думаю, для нас гэта не праблема.

**Заданне:** за 3 хвіліны ўзнавіць як мага больш беларускіх прыказак. А іх тут схавана роўна 10.

1. *Са свайго языка спусціш –/ на чужым не зловіш.*
2. *Слухай многа, /а гавары мала.*
3. *У добрую часіну сказаць,/ а ў ліхую прамаўчаць.*
4. *Адною рукою/ і вузла не завяжаш.*
5. *Дзе розумам не дайду, /дык у кніжцы знайду.*
6. *Новых сяброў нажывай, /але старых не забывай.*
7. *Ладзь калёсы зімой, /а сані летам.*
8. *Лепей мець вераб’я ў руцэ,/ чым арла на суку.*
9. *Не раскусіўшы арэх, /зерня не з’ясі.*
10. *Госць на парог – /гаспадыня за пірог.*

**Настаўнік:** Давайце адпачнем і паслухаем цікавыя звесткі пра беларускую мову.

**Пяты конкурс “Цікава ведаць”.**

На дошцы вывешваюцца словы. Вучні па чарзе выбіраюць любое з іх. Настаўнік прапануе заданне з выбраным словам. Калі ўдзельнік не ведае адказ, то яму дапамагаюць члены каманды.

**Кірыліца**. Колькі літар было ў кірыліцы? (43, 24 – запазычаныя, 19 – увялі Кірыл і Мяфодзій)

**Рыфма**. Як называюцца словы, што рыфмуюцца ў гэтых радках?

Сябе паводзіў вельмі бойка,

Ды ўцёк, як пачалася бойка. (Амонімы)

**Свята.** Гэтае народнае свята заканчвае зіму і сустракае вясну. Асноўнымі стравамі з’яўляюцца малочныя. А ганаровае месца займаюць бліны з рознай мукі. (Масленіца)

**Пісьмо**. Як называўся адзін з відаў пісьма, якім валодалі жрацы? Найбольш захавалася гэтае пісьмо ў Кітаі. (Іерогліфы)

**Помнік.** Якой літары беларускага алфавіта пастаўлены помнік і дзе? (Літары Ў, у Полацку)

**Кніга**. Якія кнігі перакладаў на беларускую мову Францыск Скарына? (Бібліі)

**Лагагрыф.** Гэта загадка, дзе патрэбна ўставіць ці выкінуць літару. Адгадайце лагагрыф.

Я расту ў шырокім полі, –

Кветачкі блакітныя,

К прыставіш, – і міжволі

Стану дрэвам пышным я.

(Лён – клён)

**Алфавіт.** Назавіце 28 літару беларускага алфавіта. (Ы)

**Птушка.** Апавяданне Уладзіміра Дубоўкі называецца “Дзядуля размаўляе з бацянамі”.

*– Хто такія бацяны?* (Буслы.)

**Звычаі і абрады.** Гэта рэч у народных звычаях і абрадах раней займала важнае месца. Пра якую рэч ідзе размова? На Вадохрышча ўпрыгожвалі ледзяны крыж, на Сёмуху ахвяравалі бярозе, на зажынках ахіналі сноп у куце хаты. (ручнік)

**Бархатны сезон.** Якія два месяцы на паўднёвым курорце называюцца “бархатным сезонам”? (верасень, катрычнік)

**Колер.** Які гэта колер – ультрамарын? (Ярка-сіні)

**Шосты конкурс “Ужываем”**

Зараз мы будзем спрабаваць ўжываць фразеалагізмы, але папярэдне даведаемся, што ён абазначае. Вы павінны выбраць фразеалагізм. За 1 хвіліну вам трэба:

* растлумачыць сэнс гэтага фразеалагізма;
* прыдумаць з ім сказ;
* назваць адпаведнік з рускай або беларускай мовы.

**Абое рабое** – вельмі падобныя (два сапога пара; адным мірам мазаныя).

*Выраз з’яўляецца фрагментам рыфмаванага выслоўя абое рабое, паеў воўк абое, у якім першапачаткова мелася на ўвазе маладыя істоты. Гэты фразеалагізм з’яўляецца агульным як для беларускай, так і ўкраінскай моў.)*

“Раздушыце інквізітараў – усё адно, папоў ці ксяндзоў. Абое рабое.” – чытаем у У.Караткевіча “Каласы пад сярпом тваім”

**Як у ваду глядзеў** – угадаў, нібы прадбачыў (накаркаў).

*Усходнеславянскае выслоўе звязана з былой верай у чараўніцтва, калі варажбітка, паглядаючы ў пасудзіну з вадой, “угадвала”, што было ў чыімсьці жыцці раней, і прарочыла будучы лёс. Раней гэты фразеалагізм меў больш поўную форму як у жывую ваду глядзеў, а затым вызваліўся ад сэнсаўтваральнага кампанента.*

“І во такі спаўняецца маё прароцтва – як у жывую ваду глядзела!”

(А.Карпюк “Вершалінскі рай”).

**Наламаць дроў** – нарабіць памылак, зрабіць абы-як (хотели как лучше, а получилось, как всегда).

*Запазычаны з рускай мовы, а дакладней з данскіх гаворак. Рэальнымі бытавымі ўмовамі з’яўляецца тое, што на Доне ёсць свабоднае спалучэнне наламаць дроў. Там, як і ў некаторых мясцінах Беларусі, дровамі называюць галлё, ламачча, і яго на падворку, перад тым, як паліць ў печы, не сякуць, а ламаюць на калене. Зразумела, ламаюць няроўна, абы-як. Гэта і стала падставай для ўзнікнення дадзенага фразеалагізма.*

“Табе трэба паехаць к Буйкевічу, разабрацца там і… Толькі не наламі дроў” (А.Макаёнак “Лявоніха на арбіце”).

**Костачкі перамыць** – абгаварыць кагосьці (копаться в грязном белье).

*Узнікненне гэтага фразеалагізма звязана са старажытнаславянскім абрадам паўторнага пахавання. Звычайна праз тры гады пасля першага пахавання магіла раскопвалася: трэба было праверыць, ці не быў нябожчык звязаны пры жыцці з ведзьмакамі. Пярэваратнямі. І, калі гэта так, зняць з яго закляцце і ачысціць ад грахоў. Перад тым. Як зноў закапаць нябожчыка, яго родзічы і сваякі перабіралі косці, перамывалі іх вадой ці віном. Пры перамыванні костачак не абыходзіліся без ацэнкі нябожчыка, яго характару, паводзін, г. зн. абгаворвання.*

(“Ніна пацягвала з кубка чай. А Яроціха, усеўшыся з нагамі на табурэтцы і ўпёршыся локцямі ў столік, не пераставала гаварыць. І ўсё пра тое самае: пра школьных сарок, як яны Нініны костачкі перамываюць” – М. Лобан “Гарадок Устронь”).

**На край свету** – вельмі далёка (к чёрту на кулички, куды вочы глядзяць).

*Выраз паходзіць са свабоднага словазлучэння, якое мела канкрэтны сэнс. Зямля, як даўней лічылі, – плоскі чатырохвугольнік з дахам-небам, а край свету – месца, дзе неба сходзіцца з зямлёй.* (“Ці ж не бачыць яна. Што не любіць Васіль Маню!Пазваць, пайсці з ім хоць на край свету, к шчасцю свайму!..! – І.Мележ “Подых навальніцы)

**Вадзіць за нос** – абяцаць што-небудзь і не выконваць (втирать очки, пускать туман у вочы).

*Мяркуюць, што узнікненне гэтага фразеалагізма звязана з даўнім звычаем нашых продкаў, калі вадзіль мядзведзя напаказ у людныя месцы. Для гэтага яму прасоўвалі ў нос кальцо ланцуга. Мядзведзь, спадзеючыся на падачкі і не заўсёды атрымліваючы іх ды скоса пазіраючы на палку ў руках гаспадара, мусіў рабіць розныя фокусы. (“*Рытвінскага вельмі злавала думка, што нейкі хлапчук колькі часу вадзіў яго за нос” – С.Баранавых “Калі ўзыходзіла сонца”).

**Настаўнік:**

Адкажыце ў пісьмовай форме, чаго жадаюць беларусы, калі выкарыстоўваюць наступныя выразы.

|  |  |
| --- | --- |
| **Выраз** | **Адказ** |
| 1. Дай божа, каб усё было гожа, а што не гожа – не дай божа. |  |
| 2. Каб дзяды не ведалі бяды, а ўнукі – мукі. |  |
| 3. Дай бог чутае бачыць. |  |
| 4. Каб было і ў місцы, і ў калысцы. |  |
| 5. Каб пра вас хвала па ўсім свеце гула. |  |
| 6. Хай яно на сухі лес. |  |

**Настаўнік:**

Вось і скончылася наша гульня. Зараз падлічым балы. Але ці ж сума набраных балаў была прычынай нашай сустрэчы? Галоўнае, што вы цікавіцеся сваім родным. Я жадаю вам, каб у вас часцей узнікала жаданне размаўляць на роднай мове.

Да новых сустрэч!